СССР, настао у револуцији 1917. године, имао је потребу за обележјима којим би се представио равноправно са другим сувереним државама, али руководиоци те државе нису желели да наставе употребу старих државних обележја која су их подсећала на претходно уређење које је у револуцији оборено. Стога је усвојен национални амблем који није садржао традиционалне хералдичке елементе (штит, кацигу, круну и плашт), односно састојао се из знатно другачијих елемената. Овај стил је потом прихваћен од стране других социјалистичких и комунистичких држава, али и великог броја ваневропских држава које су желеле да направе отклон од ранијих политичких традиција.